Gilgo Beachin murhat
Uhrit > Muut todistetut uhrit

Jessica Taylor
20-vuotias Jessica Taylor katosi heinäkuun 18. ja 21. välisenä aikana vuonna 2003. Hän oli kotoisin Poughkeepsiestä, New Yorkista, mutta oli asunut teini-ikäisestä saakka Brooklynissä. Taylor oli ennen katoamistaan ollut noin kolme vuotta parittajansa Khalil ”Remy” Whiten vaikutuspiirissä, tehden seksityötä sekä New Yorkissa että Washington DC:ssä. Heinäkuussa 2003 hän päätti palata kotiinsa Washingtonista ja autonsa hajottua matkusti Brooklyniin liftaamalla.
Taylorista tehtiin viimeinen näköhavainto tiettävästi lähellä Port Authorityn bussiterminaalia. Hän tarjosi tällöin seksipalveluja kadulta Midtownin alueella Manhattanilla. Taylorin äiti ilmoitti hänet kadonneeksi 25. heinäkuuta, kun tämä ei saapunut sovitusti äitinsä syntymäpäiville eikä vastannut enää soittoihin. Taylorilla tiedetään olleet läheiset suhteet perheeseensä.
Jo katoamisilmoitusta seuraavana päivänä koiranulkoiluttaja löysi New Yorkin Manorvillestä metsäalueelta alastoman torson, josta puuttuivat pää, kädet ja käsivarret. Ruumis oli kääritty muoviin, ja siinä ollutta tatuointia oli yritetty tärvellä terävällä esineellä. Paloittelun ja tärvelyn oli ilmeisesti tarkoitus vaikeuttaa ruumiin tunnistamista. Uhrin todettiin kuolleen kaksi tai kolme päivää ennen löytymistään. Jessica Taylor oli poliisin kirjoissa Washingtonissa, ja tatuointi pystyttiin yhdistämään häneen seitsemän kuukautta ruumiin löytymisestä. Perheeltä saadun dna-näytteen avulla ruumis tunnistettiin Tayloriksi.
Gilgo Beachin etsintöjen yhteydessä maalis-huhtikuun vaihteessa 2011 rannalta löytyivät naisen pääkallo, kädet ja käsivarsi. Ne tunnistettiin Jessica Taylorin ruumiinosiksi 9. toukokuuta. Taylorin ruumiin alla olleesta liinasta saatiin jo 2003 talteen hiusnäyte, joka vuonna 2024 saatiin yhdistettyä Long Islandin sarjamurhaajaan, Rex Heuermanniin.
Sandra Costilla
28-vuotias Sandra Costilla oli lähtöisin Trinidadista, mutta oli kuolemansa aikaan kirjoilla New Yorkin Queensissä. Costillaa ei ole virallisesti yhdistetty prostituutioon, mutta poliisin mukaan hänen elämäntyylinsä oli samankaltainen. Hänet nähtiin viimeisen kerran elossa 19. marraskuuta 1993, ja hänen ruumiinsa löydettiin jo seuraavana päivänä metsäalueelta Southamptonista. Tutkijoiden mukaan Costilla oli kuristettu, minkä lisäksi kehossa ja kasvoilla oli terävän esineen aiheuttamia vammoja. Costillan murha tapahtui ennen internetin aikaa, joten murhaaja todennäköisesti poimi hänet kyytiin satunnaisen tapaamisen yhteydessä. Costillan ruumis tunnistettiin vuoden takaisen pidätyksen yhteydessä otettujen sormenjälkien perusteella. Rikospaikkatutkinnassa hänen päältään löydettiin kolme hiusta, joiden arveltiin kuuluvan tappajalle.
Costillan ulkoinen profiili ja löytöpaikka eivät täsmänneet Gilgo Beachin uhreihin, ja hänen luultiin aluksi olleen erään toisen murhaajan uhri. Hiuksista otettu dna ei kuitenkaan täsmännyt epäiltyyn, joten Costillan tapaus oli kylmä vuoteen 2024 asti, jolloin dna-näytteet paljastivat Rex Heuermannin hänen tappajakseen. Costilla on tähän mennessä hänen ensimmäinen tiedetty uhrinsa.
Valerie Mack
Perhe näki 24-vuotiaan Mackin elossa viimeisen kerran New Jerseyssä keväällä tai kesällä 2000, ja hänen viimeinen tiedetty osoitteensa oli Philadelphiassa, jossa hän toimi prostituoituna. Hänen ruumiinsa löytyi paloiteltuna muovipusseista Manorvillessä 19. marraskuuta 2000. Mackia ei tuolloin tunnistettu, ja vasta kun loput ruumiinosat löytyivät keväällä 2011 Gilgo Beachin etsinnöissä, hänet yhdistettiin Manorvillen tuntemattomaan naiseen. Nainen tunnistettiin Valerie Mackiksi vuonna 2020. Rex Heuermannin osuutta Mackin murhaan tutkittiin tuolloin yhä, mutta hänen murhansa on ollut hyvin samankaltainen Jessica Taylorin murhan kanssa. Mackista ei oltu tehty katoamisilmoitusta.
17. joulukuuta 2024 Heuermannille luettiin syyte Valerie Mackin murhasta.